Pääsiäisyön messu (B)

Messun palvelutehtävissä toimivat saapuvat kulkueena pimeään kirkkoon. Kulkueessa kannetaan sytytettyä rukouskynttilää.

Urut voidaan ottaa käyttöön pääsiäisylistyksen (kohta 4) tai kunnian (kohta 5) yhteydessä.

I Johdanto

1. Alkusiunaus

Siunaus ja vuorotervehdys voidaan laulaa tai lausua.

 Siunaus

**L** Isän ja + Pojan ja Pyhän Hengen nimeen.

**S** Aamen.

 Vuorotervehdys

**L** Herra olkoon teidän kanssanne.

**S** Niin myös sinun henkesi kanssa.

2. Johdantosanat

Johdantosanat voidaan laatia myös vapaasti.

**L** Rakkaat kristityt! Magdalan Marian tavoin olemme tulleet uuden luomisen yönä Jeesuksen haudalle. Jumala yksin voi tehdä kuolleesta elävän, luoda kaaokseen järjestyksen ja tuoda pimeyteen valon.

II Sana

3. Vanhan testamentin lukukappaleet

Lukukappale, vastaus ja rukous

**E** Kuulkaamme sanomaa ensimmäisestä luomisesta.

– lukukappale: 1. Moos. 1: 1–5, 26–28 (29–30) 31 – 2: 1

Vastaus

Vastauksena voi olla virsi (esim. 461: 1, 6 tai 459: 1–3), laulu, soitinmusiikkia tai hiljaista mietiskelyä.

Rukous

**L** Rukoilkaamme.

 Kaikkivaltias, ikuinen Jumala,

 kaikessa luomassasi näkyy kauneus ja järjestys.

 Auta meitä ymmärtämään,

 kuinka paljon ihmeellisempi on se uusi luominen,

 jossa kansasi sai pelastuksen,

 kun aika oli täyttynyt.

 Tämän sinä teit

 pääsiäislampaamme Jeesuksen Kristuksen uhrin kautta.

**S** Aamen.

 Lukukappale, vastaus ja rukous

– lukukappale: 1. Moos. 8: 1–12 (18–22)

 Vastaus

Vastauksena voi olla virsi (esim. 215: 1–3), laulu, soitinmusiikkia tai hiljaista mietiskelyä.

 Rukous

**L** Rukoilkaamme.

 Jumala,

 vedenpaisumuksen keskellä sinä et unohtanut Nooaa,

 vaan panit tuulen puhaltamaan ja kuivattamaan maan.

 Pian kyyhkynen toi arkkiin

 tuoreen oliivipuun lehden,

 toivon sanoman.

 Kiitos siitä, että meidänkin pahuutemme keskelle

 olet varannut pelastuksen arkin, seurakunnan.

 Kiitos siitä, että pyhä kaste on meille

 siunattu armon tulva,

 että Pyhä Henki tuo toivon ja elämän

 ja osoittaa meille paikan ja tilan elää.

 Ole ylistetty kaikista pelastusteoistasi, Jumala.

**S** Aamen.

tai

 Lukukappale, vastaus ja rukous

– lukukappale: Jes. 55: 1–7

 Vastaus

Vastauksena voi olla virsi (esim. 319: 4–6), laulu, soitinmusiikkia tai hiljaista mietiskelyä.

 Rukous

**L** Rukoilkaamme.

 Jumala, maailman ainoa toivo.

 Sinä kutsut janoiset veden ääreen

 ja annat etsivien löytää sinut.

 Anna nyt elämän vettä niille,

 jotka janoavat sinua,

 jotta he kantaisivat runsasta hedelmää.

 Tätä pyydämme Jeesuksen Kristuksen,

 meidän Herramme tähden.

**S** Aamen.

tai

 Lukukappale, vastaus ja rukous

– lukukappale: Hes. 36: 24–28

 Vastaus

Vastauksena voi olla virsi (esim. 568: 3–5 tai 191: 7), laulu, soitinmusiikkia tai hiljaista mietiskelyä.

 Rukous

**L** Rukoilkaamme.

 Jumala,

 sinä puhdistat meidät elämän lähteen vedessä

 ja teet meidät Henkesi kautta lapsiksesi.

 Anna meille uusi henki ja uusi sydän,

 jotta voisimme palvella sinua ja kysyä tahtoasi.

 Tätä pyydämme Jeesuksen Kristuksen,

 meidän Herramme tähden.

**S** Aamen.

Lukukappale, vastaus ja rukous

**E** Jumala yksin voi vapauttaa pahan vallasta. Kuulkaamme kertomusta vanhan liiton pääsiäisestä, kuinka Israelin kansa pääsi pois Egyptin orjuudesta.

– lukukappale: 2. Moos. 14: 8, 10–16, 21–22

Vastaus

Vastauksena voi olla virsi (esim. 84: 3–5). Virren aikana alttari voidaan pukea.

Rukous

**L** Rukoilkaamme.

 Jumala,

 sinä johdatit kansasi Israelin

 pois Egyptin orjuudesta

 ja pelastit sen faraon käsistä.

 Vapauta kansasi synnin orjuudesta.

 Johdata se läpi autiomaan vaarojen

 perille taivaalliseen kotimaahan.

 Tätä pyydämme Jeesuksen Kristuksen,

 meidän Herramme tähden.

**S** Aamen.

4. Pääsiäisen valo

 \*Pääsiäiskynttilän sytyttäminen

Pääsiäiskynttilä sytytetään, ja pääsiäisylistyksen aikana siitä jaetaan tuli seurakuntalaisten rukouskynttilöihin.

**E** Jeesus Kristus on maailman valo.

[**S** Ylistys sinulle, Kristus.]

 \*Pääsiäisylistys

Pääsiäisylistys voidaan laulaa tai lukea (sävelmä s. 311).

**E** Riemuitkaa, te enkelten kuorot,

 riemuitkaa, taivaan joukot,

 ylistäkää Voittajaa, ylhäistä kuningasta!

 Ylistä, koko luomakunta.

 Suuren kuninkaan valo loistaa ympärilläsi.

 Katso, pimeys on väistynyt kaikkialta.

 Iloitse myös sinä, Kristuksen seurakunta.

 Soikoon keskelläsi ylistyslaulu kuninkaallesi.

[**S** Virsi 94: 1 tai 100: 1]

**E** On tullut pyhä pääsiäisjuhla,

 on tullut se yö, jona Israelin lapset vapautettiin Egyptistä

 ja johdatettiin läpi Punaisenmeren kuivaa maata pitkin.

 Tämä on se yö, jona Jumalan kirkkaus karkottaa synnin pimeyden.

 Tämä on se yö, jona Jumala vapauttaa Kristukseen uskovat maailman orjuudesta,

 tempaa heidät synnin syövereistä ja vie heidät armon valtakuntaan.

 Tämä on se yö, jona Kristus mursi kuoleman kahleet

 ja nousi syvyyksistä voittajana.

 Turhaan olisimme syntyneet,

 ellei Lunastaja olisi pelastanut meitä.

[**S** Virsi 94: 2 tai 100: 2]

**E** Isä, käsittämätön on rakkautesi:

 lunastaaksesi orjat annoit Poikasi kuolemaan.

 Synnin kirous vaihtui siunaukseksi,

 koska Kristuksen kuolema teki sen tyhjäksi.

 Oi autuas yö, jona Kristus nousi kuolleista.

 Tämä on se yö, jona rangaistuksemme on poistettu,

 syyllisyytemme sovitettu,

 syntisille annettu viattomuus

 ja sureville ilo.

[**S** Virsi 94: 3 tai 100: 3–4]

**E** Kaikkivaltias Isä,

 ota vastaan ylistysuhrimme.

 Tänä siunattuna yönä sinä sovitit maailman itsesi kanssa.

 Loistakoon valosi pimeyteemme

 niin kuin tämä pääsiäiskynttilä.

 Valaiskoon meitä pääsiäisen kirkkaus,

 ylösnoussut Herramme Jeesus Kristus,

 joka elää ja hallitsee iankaikkisesta iankaikkiseen.

**S** Aamen.

Käytettäessä virttä 100 voidaan virren 4. säkeistö laulaa aamenen sijasta.

\*5. Kunnia (Gloria)
ja kiitosvirsi Pyhälle Kolminaisuudelle

Hämärä kirkko valaistaan.

 Kunnia

Vaihtoehtoisia Kunnia-lauluja s. 200 (virsikirjan jumalanpalvelusliitteessä nrot 723–725).

**E** Kunnia Jumalalle korkeuksissa,

**S** maan päällä rauha ihmisillä, joita hän rakastaa.

 Kiitosvirsi

Lauletaan virren 340 sävelmällä. Virsikirjan jumalanpalvelusliitteessä nro 727.

Kiitosvirtenä voidaan käyttää myös Laudamusta (s. 18).

1. Me ylistämme Jumalaa,

 Isäämme taivaallista.

 Ja luomakunta kumartaa

 Luojaansa voimallista.

 On kaiken yllä kirkkaus,

 ja Herran pyhyys, rakkaus

 säteilee kaikkialle.

2. Me ylistämme Jeesusta,

 hän syntyi veljeksemme.

 Hänessä itse Jumala

 näin tuli keskellemme.

 On kaiken yllä kirkkaus,

 on Kristus taivaan vastaus

 kansalle kaipaavalle.

3. Me ylistämme Kristusta

 Karitsan uhritiestä.

 Maa, taivas kiittää voitosta

 kärsivää ristin miestä.

 On kaiken yllä kirkkaus,

 ja aamu, ylösnousemus

 tuo toivon maailmalle.

4. Me ylistämme Henkeä,

 ihmettä, salaisuutta.

 Hän elämän tuo ylhäältä,

 sanalla luo hän uutta.

 On kaiken yllä kirkkaus,

 ja Hengen voima, valkeus

 luo tietään kaikkialle.

6. Rukous

Voidaan käyttää Evankeliumikirjassa olevia päivän rukouksia.

Rukouskehotus, rukous ja seurakunnan aamen voidaan laulaa tai lausua. Rukouskehotusta voi seurata lyhyt hiljainen rukous. Rukouksen sävelmät s. 417.

**L** Rukoilkaamme.

– rukous

**S** Aamen.

7. Uuden testamentin lukukappale ja evankeliumi

 Lukukappale

– lukukappale: Room. 6: 3–11 tai Kol. 3: 1–4

 Vastaus

Vastauksena voi olla psalmi, virsi, laulu, soitinmusiikkia tai hiljaista mietiskelyä.

\*Evankeliumi

Evankeliumi ilmoitetaan sanomalla esimerkiksi: Nouskaamme kuulemaan pyhää evankeliumia Herramme ylösnousemisesta.

Evankeliumin lukemisen edellä ja/tai sen jälkeen voidaan laulaa halleluja. Evankeliumia edeltävään hallelujalauluun voidaan liittää hallelujasäe (ks. Evankeliumikirja). Hallelujalaulun ja hallelujasäkeen sävelmiä s. 421. Hallelujalauluna evankeliumin jälkeen voidaan käyttää myös virttä 85: 6 tai 92: 7.

Evankeliumi tai sen osa voidaan laulaa.

Vastaussanat voidaan lausua tai laulaa (sävelmät s. 420).

– evankeliumi: Mark. 16: 1–8

[**L/E** Tämä on pyhä evankeliumi.

**S** Ylistys sinulle, Kristus.]

8. Saarna

9. Kasteen muistaminen

Kasteen muistaminen johdetaan kuorista kastemaljan ääreltä.

Johdantosanat

**L** Olemme kuulleet Jumalan suurista pelastusteoista hänen kansansa elämässä. Pääsiäiskynttilä palaa keskellämme merkkinä siitä voitosta, jonka Kristus sai pahuuden valloista. Kristuksen ylösnousemuksen valossa iloitsemme siitä, että hänen voittonsa on myös meidän voittomme.

 Rukous

**L** Rukoilkaamme.

 Herra, meidän Jumalamme.

 Viettäessämme tätä pyhää pääsiäisyötä

 me muistamme sinun luomistyötäsi

 ja vielä ihmeellisempää pelastustekoasi.

 Sinä loit veden antamaan kasvun maalle

 ja virkistämään ja puhdistamaan meitä.

 Kansasi kulki veden läpi vapauteen Egyptin orjuudesta,

 ja vedellä sinä sammutit heidän janonsa autiomaassa.

 Poikasi Jeesus sai kasteen Jordanissa.

 Muistuttakoon tämä kaikki meitä omasta kasteestamme,

 jossa sinä uudistit turmeltuneen luontomme.

 Yhdistäköön se meidät toisiimme, veljiin ja sisariin,

 jotka on kasteessa liitetty Kristuksen ruumiiseen.

 Tätä pyydämme Jeesuksen Kristuksen,

 meidän Herramme tähden.

**S** Aamen.

 Virsi

– virsi 97: 5–6 tai 215: 2–5

 \*Apostolinen uskontunnustus

Uskontunnustukseen voidaan kehottaa esimerkiksi: Tunnustakaamme nyt yhdessä se usko, johon meidät on kastettu.

**S** Minä uskon Jumalaan,

 Isään, Kaikkivaltiaaseen,

 taivaan ja maan Luojaan,

 ja Jeesukseen Kristukseen,

 Jumalan ainoaan Poikaan, meidän Herraamme,

 joka sikisi Pyhästä Hengestä,

 syntyi neitsyt Mariasta,

 kärsi Pontius Pilatuksen aikana,

 ristiinnaulittiin, kuoli ja haudattiin,

 astui alas tuonelaan,

 nousi kolmantena päivänä kuolleista,

 astui ylös taivaisiin,

 istuu Jumalan, Isän, Kaikkivaltiaan, oikealla puolella

 ja on sieltä tuleva tuomitsemaan eläviä ja kuolleita,

 ja Pyhään Henkeen,

 pyhän, yhteisen seurakunnan,

 pyhäin yhteyden,

 syntien anteeksiantamisen,

 ruumiin ylösnousemisen

 ja iankaikkisen elämän.

**S** Tahdomme Jumalan armon avulla

 osoittaa tämän uskon elämässämme

 ja vaeltaa Kristuksen evankeliumin arvon mukaisesti

 rakastaen Jumalaa ja lähimmäisiämme.

 Omaa kastettamme muistaen sanoudumme irti pimeyden voimista.

 Tahdomme valvoen ja rukoillen elää Jumalan sanasta

 ja kohdata Vapahtajamme hänen pyhässä ehtoollisessaan.

 tai

**L** Tähän uskoon teidät on kastettu.

 Armollinen Jumala, joka pelastaa kaikesta pahasta,

 on Poikansa Jeesuksen Kristuksen kautta

 lahjoittanut teille osuuden

 pyhien perintöosasta valon valtakunnassa.

 Antakoon hän teille voimaa kuolla pois synnistä

 ja noudattaa hänen tahtoaan.

10. Yhteinen esirukous

Yhteinen esirukous voidaan valmistella yhdessä seurakuntalaisten kanssa. Esirukouksen sisällöstä ks. s. 8. Rukous on mahdollista jaksottaa rukouslauseella, -laululla (esim. virsi 90 tai virrestä 91: »Herra elää, hän on keskellämme, Kristus on ylösnoussut!») tai hiljaisuudella.

Yhteisiä esirukouksia s. 206 ja esirukousaiheita s. 229.

Rukouskehotus ja seurakunnan aamen voidaan laulaa tai lausua.

**E** Rukoilkaamme.

Taivaallinen Isämme, sinä olet tehnyt meistä sovinnon ja ylösnousemuksen perillisiä. – Anna meidän riemuita Kristuksen täyttämän työn siunauksesta ja levätä turvallisesti sen varassa. Me ylistämme sinua.

– rukouslause

Vapahtaja on kulkenut ristin tien, kärsimyksestä on kadonnut epätoivo ja elämään on tullut valo. – Anna Kristuksen kirkon olla tämän valon levittäjä pimeään maailmaan. Siunaa sen kaikkia palvelijoita, että he todistaisivat Kristuksen voitosta. Me ylistämme sinua.

– rukouslause

Pelastuksemme pääsiäinen on tullut, ja sinun salaisuutesi ovat avautuneet. –Puhdista siis syyllisten sydämet, paranna sairaat, lohduta masentuneita ja anna pääsiäisen toivo sinne, missä itketään kuoleman iskuja. Sinun rakkautesi voittoon on kätketty maailman elämä. Me ylistämme sinua.

– rukouslause

Kristus on ylösnousut ja taivaan portit ovat avoinna. – Anna meille rohkeutta ja kärsivällisyyttä odottaa täyttymyksesi päivää. Uudista meidät Pyhällä Hengelläsi ja lähetä meidät palvelemaan lähimmäisiämme. Johdata meitä matkalla kohti sitä päivää, jolloin luot kaiken uudeksi lupauksesi mukaan. Me ylistämme sinua.

**S** Aamen.

III Ehtoollinen

Kohdat 11–17, ks. messun kaavan kohdat 19–25.

Kohdassa 14 (Herran rauha) seurakuntalaiset voivat tervehtiä toisiaan. Tähän heitä voidaan kehottaa esimerkiksi: Ylösnoussut Herra on antanut meille rauhansa. Pääsiäisen suuren ilon tähden antakaamme mekin toisillemme anteeksi ja toivottakaamme rauhaa ja sovintoa.

IV Päätös

18. Ylistys

Jos kiitosrukouksena (kohta 17) on laulettu virsi, jätetään ylistys pois.

Ylistyksenä voidaan käyttää myös virttä (esim. 228: 3–4 tai 93: 8 tai 87: 9).

Benedicamus

**E** Kiittäkäämme Herraa!

 **\*S** Jumalalle kiitos. Halleluja!

\*19. Siunaus

Siunaus voidaan myös laulaa (sävelmiä s. 427).

**L** Ylösnousemuksen säteilevä kirkkaus loistaa

 voitonsankarimme Kristuksen haudasta.

 Synnin ja kuoleman kahleet on murrettu,

 uskovien pääsiäinen on alkanut.

 Maailma on saanut toivon.

 Sen tähden, veljet ja sisaret,

 ottakaa vastaan pelastavan kärsimyksen voitonmerkki +,

 sillä te kuulutte Kristukselle –

 häneen teidät on kastettu.

 Eläkää uudessa kuuliaisuudessa.

 Viettäkää iloiten suurta juhlaa.

 Herra siunatkoon teitä ja varjelkoon teitä.

 Herra kirkastakoon kasvonsa teille

 ja olkoon teille armollinen.

 Herra kääntäköön kasvonsa teidän puoleenne

 ja antakoon teille rauhan.

 Isän ja + Pojan ja Pyhän Hengen nimeen.

**S** Aamen.

Pääsiäistervehdys

**L/E** Tervehtikäämme toisiamme pääsiäisaamun

 sanomalla: Kristus on ylösnoussut.

**S** Totisesti ylösnoussut.

Seurakuntalaiset voivat tervehtiä toisiaan:

– Kristus on ylösnoussut.

– Totisesti ylösnoussut.

tai

Lähettäminen

Kehotus lausutaan välittömästi ennen lähtemistä.

**L/E** Lähtekää rauhassa,

te Jeesuksen kuolemaan ja ylösnousemukseen kastetut.

 Eläkää uutta elämää lähimmäistänne palvellen.

20. Päätösmusiikki

Päätösmusiikkina voi olla virsi tai soitinmusiikkia.

Musiikin aikana voi olla ristikulkue, johon seurakunta tulee mukaan.